
ŢARA DE PESTE VEAC 


Gândiriştilor 





ţara de peste veac 


Spre ţara lui Lerui-Ler 

Nu e zbor nici drum de fier, — 

Numai lamură de gând, 

Numai suflet tremurând 
Şi vâslaş un înger. 


Spre ţara de peste veac 
Nesfârşire fără leac. 
Vămile văzduhului, 
Săbiile Duhului 
Pururea de strajă. 


Sus! pe sparte frunţi de zei, 
Şovăielnici paşi ai mei! 
Piscuri de ’ntrebări — momâi 
Să-mi rămână sub călcâiu 
Şi genuni de zare ! 


In ţara lui Lerui-Ler 
Năzuiesc un colţ de cer. 
De-oi găsi, de noi găsi] 
Nimenea nu poate şti — 
Singur Lerui-Ler. 






CÂNTECUL DUNĂRII 


Dunăre, Dunăre, drum legănat. 
Drum fără pulbere şi fără leat, 
Du-ne spre apele mediterane 
Dorul izvoarelor după oceane. 


Dunăre, Dunăre, drum către larg. 

Valuri de valuri în goană se sparg, 
Neamuri de neamuri cu valul şi vântul... 
Noi-stăm cu doinele şi cu pământul! 


Dunăre, Dunăre, drum fără glod, 
Du-ne vapoarele grele de rod, 
Inima neamului nostru e ’n grâne 
Dăruie-o lumii flămânde de pâne. 


Dunăre, Dunăre, drum de alean, 
Du-ne izvoarele către ocean, 
Scaldă-ne sufletu ’n nemărginire, 
Leagăn al dragostei de omenire. 



USUS PRIN GRÂU 


Prin grâul copt, pe unde-aleargă 
şerpuitoarea mea cărare 
Ce scapătă departe ’n aur 
de glorioasă înserare. 


Mi s'a părut că treci, Iisuse, 
precum treceai pe vremea ceea 
Gustând în mers prietenia 
pescarilor din Galileea. 


Pe părul tău, încununându-1, 
jucâ o flacără bălaie 
Şi soarele muia veşmântul 
drumeţilor în vâlvătaie. 


Vorbiai... şi inimile toate 
se aninau de vorba ta 
Şi le purtai ca o podoabă 
de ciucuri prinsă la manta. 


Că vorba ta era mai dulce 
ca rodiile din Edom 
Şi ’nomeneâ dumnezeirea 
şi îndumnezeiâ pe om. 


Treceai... şi sângeră în tine 
prigoana crudelor sinedrii. 

In zări vă aşteptau gigantici, 
cu crengi ocrotitoare, cedrii. 


Iar eu părea că merg în ceata 
de ucenici şi ucenice 
Şi sfarăm şi eu, pentru cină, 
cu palmele-amândouă, spice. 




Eram, socot, prea mult al lumii 
şi prea puţin al vrerii tale 
Că pământeană grijă, Doamne, 
m’a ’ntârziat, stingher, pe cale. 


Pe-acelaş galben grâu coboară 
acelaş glorios apus, 

Dar n aud vorbele-ţi pe care 
evanghelista nu le-au spus. 


Trecură veacuri, şi cu ele 
că treci din nou mi s’a părut 
Şi-ţi caut urma luminoasă 
în lutul moale s'o sărut. 


RUGĂ DE TOAMNĂ 


Aglaet 




RUGĂ DE TOAMNĂ 


Ingăduie-mi stingerea unui copac 
Când foile, toamna, i se desfac 
Şi vinete, galbene, roşii şi arse 
Par sfârcuri de flăcări din torţe întoarse. 


Copacul e, toamna, un fel de Seneca 
Şi creanga ce frunza şi-o sângeră e ca 
Un braţ care picură sânge ’nţelept,— 

Dar trunchiu ’n albastru stă falnic şi drept. 


Ingăduie-mi stingerea unui copac, 

In gânduri, ca el în frunziş, să mă ’mbrac 
Cunună de flăcări arzând în prăpăd, 

Pe toate odată să mi le mai văd. 


Şi’n vreme ce pruncii veni-vor încoace 
Cu flăcări din gândul căzut să se joace,. 
Eu, creştet gol pe albastrul înnalt, 

Să re’nmuguresc pentru veacul cellalt. 




RECULEGERE 


Drumuri cu domoale întoarceri acasă, 
Asfinţit de soare pe lame de coasă, 
Prosternări de sălcii şi mesteacăni, boare 
De azimă caldă scoasă din cuptoare, 
Aburit de inimi cântec tremurat, 

In urmă departe deal însingurat, 

Seară ca o rasă de călugăriţă 
înnegrind tăcut pe braţe de troiţă, 
Răsărit de stele, umbră de grădini, 

Suflet de crăiţe şi de rosmarini... 

'Şezi puţin pe culme să privim de sus 
Hornurile fumegând, după apus; 

Fumul casei noastre ’n marginea cealaltă 
E mai ’nalt şi face seara şi mai 'naltă ; 

E mai drept şi mai albastru şi mai clar— 
Parcă tămâiază stelele de jar. 


Tara de peste veac — 2 

CÂNTEC DE PESCAR 


îmi pari un păstrăv auriu 
Prin apa vremii fulgerând 
Şi săgetând 
Talazul străveziu. 


Adesea te opreşti în vad 
Şi braţele spre tine ’ntind. 

Dar ele şovăie şi cad: 

Eşti prea frumos ca să te princL 


Eu sunt pescarul răbduriu 
Şi ţintuit pe mal 
De tine — fulger auriu 
Adus de val şi dus de val. 



TERŢINE PATRIARHALE 


O casă — visul alb din anii duşi — 
îmi pare că se pleacă râzătoare 
Pe-al Argeşului leneş lunecuş. 


Albastru cer şi câmp bătut de soare 
Şi rapiţă ’nflorită ’n luna Maiu, 

Ce schimbă şesu ’n mare de vâlvoare. 

Şi de-ar fi fost să fii cum nu erai, 
Uniţi ca două versuri într’o rimă 
Prin tine eu, prin mine tu trăiai 


Acolo ’n casa albă şi intimă, 

Sub crengi încovoiate de belşug, 
Pătrunşi de-adânca viaţă unanimă. 


Cu gândurile-albine care fug 
Şi fericirea noastră — strop de miere 
Din inima câmpiilor o sug. 


Cu nopţi păienjenite de veghere 
In care tu să ţeşi din bofangic 
Ştergare fine ca o adiere 


Să 'mbraci icoana vr’unui mucenic 
Cum mama mea făcea odinioară 
Când eu eram neştiutor şi mic. 


Şi călători trudiţi pe drum de ţară 
La noi să poposească rând pe rând 
Să guste vorba ta familiară. 


Zăvozii noştri să-i privească blând 
Cu ochii umeziţi de duioşie... 

Şi 'n praf, printre drumeţi, amestecând 


Dumnezeeasca lor epifanie, 

Ca ’n vechile balade ciobăneşti 
Sân-Petru cu Moş-Dumnezeu să vie; 



Şi tu, la fel de bună, să-i cinsteşti 
Cu miere şi cu azimă bălană 
Ca pe-orişicare oaspeţi omeneşti. 


Iar ei, cu stropi scânteietori pe geană, 
Să râdă dulce ’n barbă — oarecum 
De neştiinţa noastră pământeană. 


Şi sub amurg să plece iar la drum. 
Din zări adânci solarul jărăgaiu 
Să-i tăinuie ’ntr’o glorie de fum... 


O, de-ar li fost să Iii cum nu erai... 

CÂNTEC DE MUNTE 


Lui Lucian Blaga 




CÂNTEC DE MUNTE 


Cu bradul mă absoarbe ’naltul cer 
Şi cânt cu scorbura când vântul bate, 
Dorm cu tăcerile ’n singurătate 
Şi cu ecoul pe coclauri pier. 


Mă ’mprăştiiu cu lumina ce se pierde 
Strivită prin frunzarele de sus 
In codrul ce din zori până ’n apus 
Miroase-a putred şi miroase-a verde. 

Cu piscul razim nori de fruntea mea 
Şi zac în văi cu florile deavalma. 

Cu ramurile 'ntind spre boltă palma 
Să legăn păsări, ca ’ntr’un cuib, în ea. 


Ferigă ce te zbaţi fără-alinare, 

Eu vreau pe stânci cu muşchiul să rămân,. 
Dar cu izvoarele m’adun.şi mân 
Cu ele către mare, către mare. 

CĂLĂTORUL 


Iţi stau in drum: o casă, iar drumu-i veacul meu. 
Eşti osândit, o Doamne, să rătăceşti mereu 
Şi pragul meu, smeritul, să nu mi-1 poţi atinge 
Că inima-mi te roagă, dar mintea te respinge. 

E roaba ta ’nlăuntru şi ţi-a gătit de mas. 

Din besna depărtării te-apropii pas cu pas. 
Te-aşteaptă moale, caldă, odihna de pe laiţi 
Şi fumegă albastru tămâia în opaiţ... 

La uşă stă zăvodul şi mârâie rânjind 

Cu colţi ca nişte ţurţuri de gheaţă, scârţâind, 
Sfărâmă argumente de oase — împotrivă-ţi... 


Tu tremuri, Doamne, ’n poartă, pătruns de ger şi crivăţ 
Inc’o nădejde moartă pe firul mort înnozi — 


La casele vecine te-aşteaptă alţi zăvozi. 

amiaza 


In arie sunt stoguri şi auie maşina. 

Miragii depărtate îşi vântură lumina. 

Puzderie de gânduri cu grâul vânturăm 
Şi aerul de flăcări abia-1 mai respirăm. 

Curg toropeli topite ca plumbul, din tărie. 
Burează oboseală pe fruntea sângerie. 

Dar arşiţă e-atâta că soarele de jar 

Şi el îşi şterge faţa cu-un nor ca un ştergar. 

ELEGIE 


Lui Ion Pillat 


ELEGIE 

Aceste vârfuri de molid 
Ce picură ’n văzduh răşină, 
Aceste viţe ce se ’nclină 
Vâltoare verde peste zid 
Eu mâine n’am să le mai văd. 

Eu mâine n’am să le mai văd. 

Aceste stele-călăuze 
Surpând din cer vremelnicii. 
Aceste cupe străvezii 
Brumate sângeriu pe buze 
Eu mâine n’am să le mai ştiu, 

Eu mâine n’am să le mai ştiu. 


Aceste mâini prieteneşti 
Intr’ ale mele cald lăsate 
Cu inima ce le străbate, 

Aceste mâini prieteneşti 
Eu mâine n’am să le mai strâng. 
Eu mâine n’am să le mai strâng. 

Şi-aceste cântece pe care 
Le cânt cu jumătate glas, 
(Aceste vetre unde las 
Cenuşa flăcării fugare) — 

Eu mâine n’am să le mai cânt. 
Eu mâine n’am să le mai cânt. 


TROIŢA 


închini văzduhul tot cu-un trunchiu 
Şi trei perechi de mâni; 

Trudit sub veghea ta ngenunchiu, 
Troiţă din bătrâni. 


E drumul lung de unde viu. 

De unde şi de când nu ştiu, 

■» * * 

Iar drumul necălătorit 
S' afundă ’n nesfârşit. 

Şi taina singură i-o ştii — 
Cu întreite mâni de lemn 
înscrii pe zările pustii 
Izbăvitorul semn. 


Tu nu eşti verde şi ’nverzeşti 
Nădejdea veştejită, 

Şi umbră n’ai şi mă umbreşti, 
Troiţă zugrăvită. 


Şi parcă lemnul tău sărac 
Deodată se destinde 
Şi creşte uriaş copac 
Tot ceru ’n braţe de-1 cuprinde. 


Sus păsări piruie ’n frunziş, 

Jos aur cade ’n luminiş 
Pe drum,—pe drumul meu trudit 
Din nesfârşit spre nesfârşit. 


Ţara de peate veac — 3 

' JGHEABUL 


S au stins atâtea basme cu bătrânii 
Şi ani şi frunză ’n mâl au putrezit, 

Dar suflet viu din sufletul fântânii 
Străvechiul lemn cu muşchiu mi l-a ’nverzit. 
Din ce adâncuri fără capăt saltă 
Eu nu mă ’ntreb, dar caut 
Să-l ţin curat de mâlul de pe baltă. 

Din gura de răcoare a fântânii 

îmi curge ca un cântec printr’un flaut; 

S asvârle ’n melodii de vălurele, 

Alunecă pe nodurile mele 

Şi gâlgâie ’n gurguiu — 
Eu il primesc să-l dărui 
Oricui 
Şi fiecărui. 


Amiaza bate ’n neteda câmpie 
Ca ’ntro tipsie argintie; 

Dogoarea fumegă talazuri moi. 

E ceasul ars şi setea însorită 
Se tânguie în mugete de boi. 
Pripită, dogorită, 

S’adună ’n mii 

De turme, de cirezi, de herghelii 
Bălăngănind tălăngi tărăgănat 
Şi-o jale toropită, de argat. 
Te-apropie şi bea, făptură arsă, 

Că apa mea ce trece nu se trece — 
Cu cât o sorbi, mai vie se revarsă 
Şi tremură mai rece! 


Din gura de răcoare a fântânii 
îmi curge ca un cântec printr’un flaut, 
S’asvârle ’n melodii de vălurele. 
Alunecă pe nodurile mele 
Şi gâlgâie ’n gurguiu — 

Eu o primesc şi-o dărui 

Oricui 

Şi fiecărui. 

Dar setea de pe câmp s’a ridicat 
Şi din albastrul gol 
Cad păsări leşinate ’n rostogol 
Mai jos, mai răsfirat 
Pe sinilia cerului perdea, 

Şi coborînd cu ea, 

Par ciucuri grei ce s’ar li spânzurat 
De tivul ei — şi-i moaie ’n apa mea. 

Şi beau şi iarăş suie: 

Avânt răsfrânt o clipă în unda mea verzuie... 
Dar cum se duc şi ciripesc în zbor, 
Stropindu-şi bucuria din aripa fugară 
Pe nesfârşitul zâmbet al cerului de vară, 

E apa mea stropită în ciripitul lor. 


Din gura de răcoare a fântânii 
îmi curge ca un cântec printr’un flaut, 
S’asvârle ’n melodii de vălurele, 
Alunecă pe nodurile mele 
Şi gâlgâie ’n gurguiu — 

Eu o primesc şi-o dărui 

Oricui 

Şi fiecărui. 


MOLIMĂ 


Un dangăt rar de clopot umbreşte peste sat. 
Salcâmii sunt în floare şi molimă e ’n sat. 


Cu soarele pe creştet şi frunţi tăiate ’n dungi. 
Ei sapă gropi alături cât leagănul de lungi. 


Dece te-arăţi puternic în moarte. Doamne, şi 'n 
yelanie de mame sfârşite în leşin ? . 

Dece ucizi rodirile ’n mugure mijind 
Şi n’aştepţi ceasu ’n care, răscoapte, se desprind 


Vezi tu: aceste braţe au strâns şi-au legănat; 
Acum par ramuri care de flori s’au scuturat. 


Vezi sânii: adăpară cu lapte cald şi viu; 
Fântâna lor va curge deacuma în pustiu. 


Un dangăt greu de clopot umbreşte peste sat; 
Nori albi din nesfârşitul albastru s’au lăsat 


Şi parcă ancorează, iar satul e un port 
La margine de ceruri, cu clopote de mort. 


Şi pleacă iarăşi norii ca floarea de salcâm: 
Corăbii încărcate pentru cellalt tărâm. 


DUMINICA 


Aici la vad e apa scundă 
Şi se străvede ’n fund pietriş 
Şi sunt copii ce se scufundă 
Şi ies în limpeziş. 


Cum râd pe unda verde care trece. 
Par nuferi desfăcuţi din foi, 

Răsfiră J n mâini talazul rece, 

Sunt veseli că sunt goi. 

De după norul luminos 
De nu ştiu unde-adus, 

Par îngeri să privească ’n jos 
Copiii goi surâd în sus. 


Şi-un stol de porumbiei 
Din sânul cerului fierbinte 
Scânteie peste apă, peste ei 
Ca nişte duhuri sfinte. 


SUB CURCUBEU 


Cu şuiere de lame pe arcer 
Furtuna răbufnită ’n gol 
îşi ascuţea tăişul crunt pe cer. 


Şi noru ’n ea căzuse mototol 
Ca pasărea sorbită 
In vâlvătăile unui pârjol. 

Părea o minge repezită 
Din margine în margine de cer 
De-un braţ de vijelie 'nebunită. 


Şi vulturii furtunii l-au rupt cu cioc de fier, 
Şi fulgerul i se ’mplântâ mereu 
In trup, ca un hanger. 


Apoi căzu ’n adânc furtuna—scurt şi greu— 
In hău rămase norul, leşinat, 

Sub curcubeu. 


Cu plumbul suferinţii încărcat, 

Strivit şi vânăt şovăiâ în vid 
Aerianul naufragiat. 

Dar de din jos, deodată, prin zări ce se deschid, 
Un munte—ca o milă imensă de granit— 

Spre nor îşi ’nalţă umărul arid. 

Şi fu o clipă de surâs nemărginit 
Când, doborît de chin, s’a răzimat 
Un nor plăpând de-un munte de granit. 


SUB CURCUBEU 


Cu şuiere de lame pe arcer 
Furtuna răbufnită ’n gol 
îşi ascuţea tăişul crunt pe cer. 


Şi noru ’n ea căzuse mototol 
Ca pasărea sorbită 
In vâlvătăile unui pârjol. 


Părea o minge repezită 
Din margine în margine de cer 
De-un braţ de vijelie 'nebunită. 

Şi vulturii furtunii l-au rupt cu cioc de fier 
Şi fulgerul i se ’mplântâ mereu 
In trup, ca un hanger. 


Apoi căzu ’n adânc furtuna—scurt şi greu- 
In hău rămase norul, leşinat, 

Sub curcubeu. 


Cu plumbul suferinţii încărcat, 
Strivit şi vânăt şovăiâ în vid 
Aerianul naufragiat. 


Dar de din jos, deodată, prin zări ce se deschid, 
Un munte—ca o milă imensă de granit— 

Spre nor îşi ’nalţă umărul arid. 

Şi fu o clipă de surâs nemărginit 
Când, doborît de chin, s’a răzimat 
Un nor plăpând de-un munte de granit. 


COMOARA 


îmi pâlpâi pe frunte năluci de vâlvori 
Ca 'n noapte pe tainiţa unei comori, 
Melancolie, melancolie, 

Paloare metalic albăstrie. 

Eu sunt o colină pe care se zbate 
Văpaia unei comori îngropate. 

Uitată din vremuri, îşi zornăie bănit 
Deasupra-i în straturi se vrăfuie anii. 
Se zbate comoara mea ’n răvăşeală 
Că prinde rugină şi prinde cocleală. 

Sunt zornete stinse şi tot mai afunde. 
Otravă de moarte mai crud o pătrunde 
Şi urcă prin straturi de ani, albăstrie, 
Paloarea-ţi metalică, melancolie, 

Ce-mi joacă pe frunte — năluci de vâlvori 
Pe tainiţa ’ncet ruinatei comori. 

CÂNTECUL APEI 


La tine, Doamne, nu mă ’nalţ 
Cu muntele lucind in smalţ: 
De piatră e, dar se scufundă 
Nisip mărunt sub apa scundă, 
Precum a focului nălucă 
Tot valul apei o îmbucă. 

La tine, Doamne, nu m’avânt 
Pe-al vântului desnodământ, 
Balaur care ’nghite spaţii. 

Dar târîtor sub constelaţii, 

Ce cade prăvălit din zbor 
De abureala unui nor. 


Cu stropul, Doamne, mă ridic, 
Mai tare cu cât e mai mic: 

E Slarmă-Piatră, Stinge-Foc, 

E Frânge-Vânt, e ’n orice loc, 
Subpământean, aerian, 

Şi e izvor şi e ocean. 

Murmură ’n râu şi ’n mare geme 
E tinereţe peste vreme, 

Din nori închipuie icoane 
Şi spânzură de bolţi amvoane 
Ca voia ta pe cer să steie 
Prin fulgere şi curcubeie. 


Tara de peste veac — 4 

PORUMBIEII 


Când freamătul vostru ’ncunună 
Rotundele slăvi sinilii, 

Adie spre casa-mi străbună 
Străine solii. 


Eu stau la răscrucea de unde 
Poteci împotrivă se duc, 

Nu-i nimeni să-mi poată răspunde 
Pe care s’apuc. 


Sunt singur şi nedumerirea 
Şi chinul spre ceruri le ’ndrept, 
Dar, lespede, nemărginirea 

îmi cade pe piept. 


Zadarnica inimă bate 
Şi gândul întreabă ’n pustiu; 

Eu tremur în singurătate 

Cuprins ca '’n sicriu. 


Dar voi, nestatornice stoluri, 
Ghirlănzi fluturate de zbor, 
îmi umpleţi albastrele goluri 
Cu vis plutitor. 


Pe aeriene oceane 
Vă leagănă moi adieri, 
Topindu-vă ’n zări diafane, 
Fugare păreri. 


Şi când vă re’ntoarceţi la mine, 
Ce taină răpită ’n tării 
Mi-aduceţi în ghiarele fine 
Şi trandafirii ? 


Ce duhuri din lumea de tihnă 
Coboară cu voi, porumbiei, 
Prieteni opriţi în odihnă 

Pe umerii mei? 


Sunt suflete familiare 
Ce-au plâns in acelaş cămin ? 
Pe foşnet de aripi fugare 

îmi pare că vin. 


Cu inimă ce se sfâşie 
Le simt prin ţinutul tăcut 
Şi tainica tovărăşie 

Mi-e razim şi scut. 


Veniţi că e vreme de cină, 
Pribegi călători din văzduh, 
Amurgul îmbracă ’n lumină 
Coliba de stuh. 


Cu vrăji din străinul repaos 
In freamătul serii veniţi 
Pe braţele mele din haos 
Cădeţi osteniţi. 


Mi-s mâinile pline de proaspeţi 
Grăunţi pregătiţi pentru voi. 

O, mult aşteptaţilor oaspeţi 

Din lumea de-âpoi, 


Ce boabe ’mpietrite şi grele 
In cupele pumnilor mei 
Fărâmele inimii mele... 

Cinaţi, porumbiei! 


V I s 


Codri de ’ntuneric auie ’mprejur. 

Unde e, lumină, geana-ţi de azur? 

Vaiete de buhnă în adâncuri sună, 

Verzi şi ageri ochi de haită căpcăună 
îmi asvârl din noapte suliţi otrăvite. 

Mlaştină flămândă pasul mi-1 înghite. 

Vreau să prind orbiş un razim, dar domoală 
Mâna mi-amorţeşte ’n besna grea, de smoală. 

Vreau să fug: şerpi, landră, îmi înnoadă glesna, 
Vreau să strig, dar gura mi-o astupă besna. 
Codri de ’ntuneric auie ’mprejur. 

Unde e, lumină, geana-ţi de azur? 

CÂNTEC DE SEARĂ 


Soare de vară, soare ce cazi 
Departe prin ploi 
Şi-ţi piepteni luminile moi 
In cetini de brazi. 


Mângâie în treacăt şi-această 
Otavă de parcuri tăiată mereu, 
Sufletul meu, 

Când seara sub ramuri adastă. 


Soare de vară, soare ce cazi 
Departe prin ploi 
Şi-ţi undui luminile moi 
Prin piepteni de brazi, 


Acolo pe 'naltul podiş 
Prinzi iarba cu spic ce se ’ndoaie 
In tremur de roşu păienjeniş, — 
Devale, la mine, e putredă ploaie. 




ELEGIA CELOR DOI 


Cine e bun, cine e rău, 
Scumpo, dintr’amândoi ? 
Şi visul meu şi visul tău 
Scutură fructe şi foi 
Peste durerea din noi... 


Fost-a pereche nevinovată 
Visului unicul faur 
In legănarea legendei de aur, 
Astăzi căzută şi sfărâmată 
In eu şi ’n tu. 

Inima ’n două li se făcu: 

Să se urască — iubind,, 

Să se blesteme — dorind, 
Să se despartă 
Când s’au unit, 

Dorul iubirii îndeplinit 
Să li se pară cupă deşartă. 


Cine e rău, cine e bun 
Când fiecare plânge stingher? 
Cine, izbind cu aripi de fier, 
Scutură visul în scrum? 


O, pe ce ţărm al părerii de rău 
Singură te-a lăsat 

S Sufletul meu, ce l-am vrut lopătat 
De luntrea cu nuferi a trupului tău! 


ODIHNĂ 


Pe maldăre de fân şi de ’ntuneric, 
înfrânţi de oboseală, ne-am culcat. 
Deasupra noastră cerul emisferic 

De stele grele ’ncovoiat 

Era coroana unui pom fantastic 

Cu rămurişul spre pământ plecat. 

Un somn adânc ne-a cufundat în noapte. 
Prin visul nostru stelele cădeau 
Ca ’n iarbă fructele răscoapte. 

COLIND 


Lui N. M. CondUscu 



COLIND 


Sfântul Petre, pârcălab, 
Şade ’n poartă la Cetate. 
Cine bate, cine bate? 

„Om din lume mic şi slab. 


Om din lume, ticălos, 

C’am iubit flori vătămate 
Şi-am lucrat păgânătate. 
Raiu-i sus, lumea prea jos. 

Sfinte Petre, bob de rouă, 
Arde’n pară om stingher 
Ori de-arşiţă ori de ger, 
Ori odată de-amândouă“. 


Sfântul Petre, pârcălab, 
Şade cumpănind cu silă. 
Dar în urmă mai cu milă 
C’a fost şi el om şi slab: 


„Ticăloase om mistreţ, 
Ce-ai lucrat pogorăminte, 
Poate că ţi-aduci aminte 
De-o ispravă mai de preţ". 


„De-o bărdacă de răcoare 
Unui călător străin 
Şi-un crâmpeiu de lumânare, 
Alta, Sfinte, nu. — Amin". 


Atunci îi deschise poarta 
Şi-i întinse un potir 
Numai rouă, numai mir — 
Şi’n potir îi dete soarta. 


GLAS DIN CÂMP 

GLAS DIN CÂMP 


Cu stelele în suflet scuturate 
Pornesc în zori 

Când tremurul de foi înrourate 


Fărâmiţează limpezimi supţiri 
De aer fraged — 

Copacii mă stropesc cu ciripiri. 


Eu râd cu râsul plin ca rodu’n 
Şi nesfârşit ca hohotul luminii 
Pe buze umede de văi. 


clăi 


66 


Şi plâng ades pământul când 1-aud 

Sub arşiţă gemând - 

Aş vrea cu ploaia plânsului să-l ud. 


Nu samăn niciodată ca s’adun, 
Adun întotdeauna ca să samăn — 
Nici rău nu sunt, nici bun. 


Mereu culeg, dar mâinile mi-s goale, 
Asvârl mereu, 

Iar inima mi*e plină pe răscoale. 


Din poala mea tu vii şi ciuguli boabe. 
Flămândă lume, 

Săracă lume plină de podoabe. 


Furnale ’nnalte gem peste oraşe 
Restriştea ta, o fumegă şi-mi par 
Făclii lângă sicrie uriaşe... 


Iar eu rămân umil cum m’am născut: 
Spre zările de iarbă şi lumină 
Mă frâng pe plug şi-o iau dela ’nceput. 



SCRISOARE 


Pe unde-au fost cocorii înnegurară corbii; 
Dar tot mai ştiu poteca bătută de-amândoi. 
Scântei de amintire mai ard sub spuza vorbii 
Un pom îşi lăcrămează cele din urmă foi. 


Cu noi pe nesimţite s’au prăbuşit frunzare 
Şi e o destrămare şi un desnodământ 
Că visul, arătare de pâclă, piere ’n zare 
Şi sufletul cu ploaia s’absoarbe în pământ. 

Sunt pânză de păianjen pe depărtări deşarte, 
Surpările din lume ca grindina m’ating. 
Cărbuni aprinşi prin neguri, ce cad'în ape moarte, 
Cad stelele din urmă şi ’n gândul greu se sting. 

GEAMĂNA 


Acelaş sâmbure necunoscut 
Odată cu viaţa te-a născut. 


Ca mustul cu fructul eşti una cu ea, 
Tu, moarte, geamăna mea. 


In carne te port, în miez de creer te duc, 
Amăruie, crudule suc. 

Spre ploi de noroc cu tine mă sârgui, 
Prin vara durerii cu arşiţi te pârgui. 


Tomnatic, fructul răscopt s’o desprinde: 
Suc dulce vei fi şi ’ntreg m’ăi cuprinde. 


Eternă, iarna de-apoi va să cadă : 
Dura-vei în mine ca geru ’n zăpadă. 



EUTHANASIE 


Cu viaţa care-mi clocoteşte ’n vine 
Eşti, moarte, deopotrivă chipul meu;- 
Clepsidră-i soarta şi nisip sunt eu: 

Cu cât descresc în viaţă cresc în tine- 


De-i bine una, iar cealaltă rău, 
Simt binele în rău şi rău 'n bine 
Că una sunteţi amândouă ’n mine: 
Din mierea vieţii gust veninul tău. 

Te simt prin tâmpla odihnită ’n palmă 
Un val abia ghicit pe apa calmă 
Mocnind furtuni sub jocul unduierii. 


Vis alb voiu fi în somnul tău topit... 
Dar azi, cât încă nu m’ai cotropit, 

Eşti noaptea scurtă din solstiţiul verii. 


RUGĂCIUNEA 


Sub stele, Doamne, cu pământul frate 
Plutesc peste genuni nemăsurate. 


Deasupra zodii, besnă dedesupt, 

Mă simt de besnă cu pământul, supt. 


Ne soarbe-adânc vâltoarea de catran, 
Flămândă gură de leviatan. 


Suntem fârâmitură aruncată 
Spre foamea lui prăpăstios căscată. 


Mă zguduiu, Doamne, cu pământul, scapăt 
In golul nefiinţei fără capăt. 


Şi, doi o spaimă, izbucnim deodată 
Spre soare el, şi eu spre tine, Tată. 


Vulcani de rugăciune şi de lavă, 
O desnădejde asvârlim în slavă... 


...Şi simt că rugăciunea e, Doamne, o dovadă 
Că tu te ’nalţi din mine în ea ca seva ’n mladă, 


Cum lava spune’n vijelios desnodământ 
De-o inimă de soare ce arde în pământ..- 


Că iată-ne: sub tine şi sub soare 
Ne regăsim — fărâme plutitoare. 

Senin privesc în jos şi nu mă sperii 
Pe-adâncul nimicirii şi-al tăcerii, 


Sunt candelă sub bolţile divine — 

In haos spânzur, dar atârn de tine. 


CÂNTEC DE-ADORMIRE 


CÂNTEC DE-ADORMIRE 


Motiv verlainian 


Luminile de ierburi deslipite 
Se reculeg în soare ca s’apună — 

Desfâ-te, suflete, dintre ispite 
Şi ’n trup te-adună. 

Un leagăn e, şi culcă-mi-te’n el. 

Sunt plin de somn ca un mormânt de duhul morţii. 
Ne-o legăna încet, încetinel, 

Cu grijă mâna sorţii. 


/ 


Şi fără graiu, un cântec de-adormire- 
Pe oboseala noastră va să cadă — 
Tomnatică ’mpăienjenire 
Pe-o veştedă livadă. 

De câte-au fost, de câte-or fi 
Nu va cânta, nu va şopti 
Ca nici să ştim nici să simţim 
Când adormim. 


Doar luna jumătate s’o legăna în goî 
Ca noi domol, 

Asemeni unui leagăn ce poartă’n infinit 
Un prunc de mii de veacuri adormit 
In cântece de stele căzătoare. 

NOUL ADAM 


Lui AL Busuioceanu 


*|Tara de peste veac — 6 


I. PARADIS 


Un rob eram şi m’ai făcut titan. 
Prin fumul miilor de ani mi-apare 
Vedenia Edenului tiran. 


Neîntrerupta stelelor mişcare 
Rotea melodioasă In abis; 

Pământul, ca un cap de mire ’n zare. 

Se ’ncununa cu focul lor. Un vis 
Ne legănă, treziţi pe jumătate. 

Cu somnoroasa-i lene ’n Paradis. 


Ardeau aceleaşi zarişti ne ’nserate, 
Aceleaşi roade spânzurau de ram, 
Aceleaşi flori de nimeni scuturate. 

Iar noi, din mila ta, le admiram, 

Ne covârşiau minunile divine 

Şi, mici, în umbra lor ne ’nfăşuram. 


Dorinţi, mijite-abia, muriau de sine 
In saţiu greu şi ’n toropeală grea 
Şi-acel nemăsurat şi veşnic bine 


Mai tare ca osânda ne durea... 
Văd mâna Evei, moale, cum adie 
Voind ceva şi neştiind ce vrea. 


Şerpuitoare ca o melodie, 

Un rod din mărul cel oprit a rupt; 
Dar creanga s’a mişcat — şi vijelie 


Cutremură repaosu ’ntrerupt 
Şi fulgere ’n văzduh se ’ncăierară 
Căzând orbiş în mare dedesupt. 


Se 'ncrucişau prin volbura stelară 
Un vuiet lung şi-un hohot neştiut 
Şi lumile 'n adânc se turburară... 


Atunci — mărire tie! 


am căzut. 


II. TRUDA 


Un rob eram şi m'ai făcut titan 
Din ziua 'n care mi-ai turnat în trup 
Osânda muncii — soartă şi liman. 


Din stânca vieţii viaţa mea o rup, 
Vârtej de forţe'n pieptul meu s'agită 
Cum zbârnâie albinele în stup. 


Cununa nemuririi, veştejită, 

Mi-ai desfoiat-o, Doamne, de pe cap 

Şi *n schimb mi-ai dat o floare de-o clipită. 

Dar clipa mea e cupa unde ’ncap 
Voinţă, trudă, vis şi libertate 
Cu care setea vieţii mi-o adap. 

> 

E ’nveninat pământul de păcate, 

Dar numai astăzi, în amarul lui, 

Iţi gust nemărginita bunătate. 

Trudesc, trăiesc — şi lupt şi cad şi sui — 

Ce tainică putere mă avântă 
Că tot ce-ating înmlădii şi supui? 

Pământu ’n sărbătoare se ’nveşmântă 
Şi fapta mea-i oglindă ’n care vezi 
Lumina Paradisului răsfrântă. 

In braţul meu eşti, Doamne, şi lucrezi 
Şi 'n truda mea, cu mine laolaltă, 

Te bucuri sângerând ca să creezi. 

Tu inimă de flacără, tresaltă! 

Ei trec măreţi în raza dimineţii, — 

De ropote vuieşte bolta ’nnaltă 

Şi duduie pământul luminat: 

Sunt mulţi şi sfinţi şi falnici ca profeţii — 
E însuş Dumnezeu multiplicat 


In fraţii mei, în faurii vieţii. 

CELLALT 


Eu râd în hohot şi glumesc... 
Prieteni vechi de voie bună, 
Adesea râsul omenesc 
E fluture pe-o mătrăgună. 


In râsul meu s’a spart o stea 
Şi-o floare se desfoaie peste 
Atotvremelnicia mea — 

Eu râd ca să nu prind de veste. 

Asvârl pe-adâncurile reci 
Un hohot de beteală rară, 

Dar cineva, ca dintr’un beciu, 
Parcă mi-1 miorlăie şi-l zbiară. 


Apocaliptic cavaler, 

Ii simt scheletica făptură, 
Mă ţintuie cu ochi de ger, 
Mă ’ngână în caricatură. 


NOR 


Un gând: un câmp în soare. Dar Nor-Intunecat 
Cu ameninţătoarea lui umbră l-a vărgat. 

Şi nu ştiu, nor aevea ori. Doamne, pasul tău 
Trecii umbrind din margine ’n margine de hău. 
Apeşi tu ’n cer călcâiul ori tună din senin ? 


De-ar fi ’ndoiala, Doamne, ciorchine (de venin), 
Ţi l-aş zvârli sub talpă să văd cum bob cu bob 
In pulberea pierzării se zdrumică în zob. 

Că iată, eu ţărâna o ’ndur, trudit argat, 

Dar gând şi câmp sub norul de umbră s’au vărgat: 
Răstorni tu ’n ceruri brazda pe care eu o fac? 
Găsi-va vrejul firav acolo un arac? 

Va înflori la tine ce-a ’nmugurit în glod 
Şi ce-a ’nflorit aicea va prinde-acolo rod ? 

Strângi tu din holda lumii cerescul seceriş? 


Abate, Doamne, norul cel orb din luminiş! 


/ 

TRUP DE FUM 


Dintr’o pânză străvezie 
De păianjen vreau să-ţi fac 
Un aerian hamac, 

Plutitoare să te ţie 
Intre vârfuri de copac. 


Somn în leagăn să-ţi prelingă. 
Greieruşii câmpeneşti, 

Praf de lună să te ningă, 
Mâna mea să nu te-atingă 
Să nu mi-te veştejeşti. 


92 


Către tine doar să suie 
Gândul vis şi gândul viu, 
Trup de fum trandafiriu, 
Intre ce e şi ce nu e 
Că te am — atât să ştiu. 

R E P A O S 


Sur, muntele asupra mea veghează 
Cu piscuri peste zbuciume ce tac. 
Repaosul îmboboceşte ’n pază 
Ca nufărul pe lac. 


Sunt încă cerbul prigonit, flămând. 
Cu rana pe colnice sângerând. 


Furtună, tu m’ai biciuit ades 
învălmăşind spumate herghelii 
Cu şuier şi nechez în vijelii 
Pe drumul meu de şes. 


94 


Furtună, tu ades te-ai răbufnit 
In plopii drepţi ai gândurilor mele 
Şi-adeseori — nuiele — 

Cu vârful la pământ i-ai îndoit. 


Adoarme-ţi armăsarii tăi nebuni 
In fund de peşteri şi de văgăuni 
Pe unde apa ’n picuri tot mai plânge 
Ca rana ’n cei din urmă stropi de sânge. 


Sur, muntele asupra mea veghează, 
Repaosul e lac neondulat 
Ce oglindeşte piscuri tari de pază 
Cu tâmple răzimate de cerul înstelat. 


d 

PROGRES 


Te văd în câmp, te văd în munţi, te văd pe mări. 
Şi sub pământ şi sus în aer: pătimaşă 
Intrecere-a flămândei căutări, 


Văpaie a voinţei uriaşe 

De-a fî mai mult decât ţi-a fost sortit de cer 

Şi de-a croi bătrânei datini noi făgaşe. 


Ştiu gândul tău — cutezător scafandrier 
S’afundă 'n valul submarin şi subteran 
Să smulgă ultimul grăunte de mister. 

Din est în vest, din nord spre marea cu mărgean, 
Văd lebădând lunecătoarele vapoare 
Pe-albastre netezişuri de ocean. 


Văd trenurile cum fulgerătoare 
înfig în zări iuţeală de săgeţi, 

Văd sfori de fier ca razele de soare, 


Simt undele ce "n lume le trimeţi 
Ca dintr'odată 'n orice loc s'asvârli gigantic 
Voinţa ta şi glasul tău şi gândul tău semeţ. 


Te văd legând Pacificul de-Atlantic 
Şi continent de continent, 

Pământul nou adăugându-1 celui antic. 

Şi globul tot din orient în occident, 

Din nord în sud, e prea îngust ca să mai ţină 
Potopul tău neţărmurit şi violent 

/ 

Mai sus, mai sus! Deasupra ta se'nclină 
Pe rotitorul cerului cadran 
Ciorchini de stele, zodii de lumină... 

Văd zborul tău de cavaler aerian: 

Pe pajura de tine născocită 
Te'nalţi să sameni geniul uman 


In stearpa Universului orbită... 

O tu, trufaşă cugetare ’n mers, 

Te văd în vremi şi ’n spaţii moarte risipită 
Şi ’n urma ta, pe bobul viu de Univers, 


Sub pulberea de aur a marilor idei, 
Rânjeşte barbaria pe labe tari de lei. 

Iar inima se ’nneacă în desnădejdea ei — 

Sub pulberea de aur a marilor idei. 

FÂNTÂNILE TRECUTULUI 


Lui V. Voiculescu 



FÂNTÂNILE TRECUTULUI 


Fântâni la drumul vechiu de ţară, 
Aşezăminte strămoşeşti 
Ce adânciţi lumini cereşti 
In apa clară; 


Bătrâne danii din străbuni, 
Mulţimea veşnic crezătoare 
Vă soarbe apa făcătoare 
De — minuni. 


Ce brusc-redeşteptat ecou 
Mă uluie din când în când 
Pe urma gloatelor de rând ? 
Sunt Omul-Nou: 


Mă 'nchin la sori nerăsăriţi, 

Iar murgu-mi paşte 
Pe câmpii încă ne’nverziţi, 

Sub talpa-mi zac duşmani striviţi 
Mai înnainte de-a se naşte. 


Cuvântul meu e profeţie: 
Bolteşte noul firmament 
Vestind a treia împărăţie 
Şi-al treilea Testament. 


Pictez icoane noi — de sfinţi 
Ce vor să vie, 

Izbesc în stâncile fierbinţi 
Şi-aştept — o nouă apă vie. 


Dar arşiţa şi praful greu 
Cu jar m’adapă... 

...Şi-mi plec pe vechea voastră apă 
Armura secolului meu. 


Dar când din unda liniştită 
Vreau chipul nou să mi-1 adun, 
Din fund, sub casca-mi oglindită, 
Zâmbeşte galeş — un străbun! 


ÎNGERUL SLAVEI 


Lui Ion Barbu 


îngerul slavei 


Cântecul nou, cântecul nou 
Multiplicat din ecou în ecou 
Suie ’n zadar şi cade ’nnapoi, 
Lac prăbuşit în matcă prin ploi. 


Alb porumbiel strălucitor, 
Bulgăr de marmură J n zbor. 
Suie stingher, cade stingher — 
Unde eşti, inimă, razim sub cer? 


Cruntă e vremea, tineri poeţi, 
Vinul venin, crinii scaeţi, 
Sufletu ’n piatră stratificat — 
îngerul slavei cade ’mpuşcat. 






APROAPE 

O, inima, fântână ţâşnitoare. 

Se smulge din străfunduri de tăceri, 
Aruncă volbura-i clocotitoare 


Şi vârfuie puteri peste puteri 

Sorbită tot mai sus; — dar oricât suiu, 

Tu şi mai mult decât prea mult îmi ceri. 

Aproape mi-eşti. De-ar fi să te supui... 
Dar ştiu: ca să te-ajung, e o isbândă 
Ce nu-i a mea şi nu-i a nimănui. 


Indură-te de-o inimă plăpândă, 
Tu, ram peste fântâna ţâşnitoare 
Şi peste clocotirea mea flămândă, 


Şi lasă mila ta să cadă floare 
Pe creştetul de ape sfărâmate, 

Iar apele ce s’au zdrobit în soare 


Recadă ’n mine pline de mireasmă 
Şi vrednice să-ţi odihnească faţa 
Pe-oglindă de aiasmă. 



CÂNTEC TRACIC 


Lumină de aur turnaţi din ulcioare 

Şi puneţi pe naltele voastre tristeţi 
Coroane de coarde de viţă, coroane 
Cu frunză mierie şi grele broboane 
De struguri ca piatra de preţ. 

Şi umpleţi cu flacără gâlgâitoare 
Bărdaca de lut. 

Pământul e rece, e negru şi slut; 
Scăldaţi-1 în aur de soare. 

Lumină de aur turnaţi din ulcioare. 


Vremelnica slavă în pulbere zace, 

E drumul prundit cu fărâme de zei. 
Prieteni, în umbră de-amurg, pentru < 
Se tânguie veacul pe văile trace. 
Pustiu e pământul şi era săracă. 

Pe zeul beţiei, ajuns nevoiaş, 

L-au pus într’o cramă argat simbriaş. 
Să bem pentru el o bărdacă! 


Lumină de aur turnaţi din ulcioare. 


E noapte rotundă sub cer stâmpărat, 
Un curpen imens e Calea-lactee 
Din ramură J n ramură împovărat 
De struguri ce ’n besnă scânteie. 

In boabe de stele lumina e vin. 

Şi dacă pământul e slut şi e orb, 
Din vinul luminii mi-e sete să sorb. 
Prieteni, eu pentru suflet închin. 





SEARĂ 


Coboară păsări cu sfială 
Pe fumurii momâi 
Şi fiecare oboseală 
îşi cată, grea, un căpătâiu. 


Atârnă ’n cerul de cenuşă 
O margine de lună moartă 
încovoiată ca o toartă 
De căldăruşă. 

Tăcere în tăceri te simţi 
Şi seara e ca serile 
Când greieri rod cu mii de zimţi 
Tăcerile. 


CUVÂNTUL TĂU 


Cuvântul tău n’ajunge pân’ la mine. 
Ascult în haos şi nimic n’aud. 
Vorbeşti ca din adâncuri submarine: 
Talazuri bat, urlând, in ţărmul ud. 


Eşti măduva ce suie viaţa ’n muguri, 
In coaja lumii eu sunt faldul spart; 
Te ’ncingi cu mii de inelare cruguri 
Ce, unduin spre margini, ne despart. 


?I2 


Cuvântul tău n’ajunge pân’ la mine. 
Aştept porunca lui ca un argat: 

La marginea moşiilor divine 
Mă simt murind şi ’n seamă nebăgat. 


Cuvântul tău e clopotul din turlă 
Vibrând zadarnic peste-un bărăgan 
Când între tine şi ’ntre mine urlă 
Păcatul meu cu glas de uragan. 






EU AM TRĂIT 


De besna ta, o moarte, nu mă tem, 

Eu am trăit — 

Şi ştiu că va să vii. Deci, nu te chem. 


Că dacă Domnul m'a deosebit 
Din marea umilinţă populară, 

A fost ca mai adânc s’o simt: eu am trăit. 

Cu sete de albine-am adunat 
Nectarul din grădinile femeii, 

Dar mierea dragostei m'a ’nveninat. 


M’am împărţit prietenilor mei 
In clipele de aur şi de scrum 
Prin mine să-i îmbun şi eu prin ei. 


Şi ’n sus, pe drumul fără căpătâiu, 
Prin colţi de stâncă paşii mei călcară 
Şi-avui ades prăpăstii sub călcâiu. 


Şi trăsnetul mi-a doborît înnalţii 
Stejari ai năzuinţii, 

Dar din nădejdea mea zbucniră alţii. 


In viaţă crezul meu e ca un steiu: 
Oricât de greu ciocanul sorţii cade 
Nu-1 sfarmă, ci doar scapără scântei. 


Când ce clădeam s’a dărâmat, am reclădit; 
N’am izbândit ca Meşterul Manole, 

Dar am zidit mereu: eu am trăit. 


Şi-ades, plătit cu trude sângerii, 
Tot cerul l-am răsfrânt 
In iezere de limpezi bucurii. 


De besna ta, o moarte, nu mă tem, 

Eu am trăit — 

Şi ştiu că va să vii. Deci, nu te chem. 

Tu, — paraclisierul năimit 
Ce stinge candelabrele ’n altare 
Când liturghia vieţii s'a sfârşit 


Eu am trăit. 


PASĂRE ALBÂ 


Lui Tudor Vianu 







PASĂRE ALBĂ 


Pasăre tainică, pasăre albă, 
Fulger prin noapte-abia licărit 
Dinspre apus spre răsărit. 
Pasăre tainică, pasăre albă. 


Greu e pământul de plânsete ud. 
Ţipătul groazei tale 1-aud, 
Spintecă noaptea ca un cuţit 
Dinspre apus spre răsărit. 


Pasăre tainică, pasăre albă, 

Ce laşi pe ţărmul din asfinţit? 
Cuib părăsit — trup putrezit.. 
Pasăre tainică, pasăre albă. 


Moartea-i ca noaptea: gol despicat. 
Intre izvor şi mare aruncat, 
Trecere-i trupul vremelnic şi slab: 
Lunecă sufletul ca printr’un jgheab. 


Pasăre tainică, pasăre albă. 
Dincolo râd fericite grădini 
Insule ’n haosul sfintei lumini, 
Pasăre tainică, pasăre albă. 







ŢĂRMUL DE DINCOLO 


Ţărmul de dincolo de mare, 
învăluitul Finister, 

E poate margine de cer 
Şi poartă către alt mister, 

Iar pentru gând cutremurare. 
Hotar de jar, străjer de ger. 


Ajuns-au oare câţi plecară? 
Plecaţii nu ne mai răspund. 

Şi sunt pe mare ca un prund 
Ce cade surd şi greu la fund— 
Ca moartea, marea e amară 
De câte taine o pătrund. 


Ţărmul de dincolo de mare 
O fi grădină ori pustiu 
Ori sloiu polar şi argintiu? 
Nici tu nu ştii, nici eu nu ştiu 
Şi orice navă dusă ’n zare 
S’a dus pe veci ca un sicriu. 





PE VÂRF 


Intre speranţe şi păreri de rău 
Mi-am clătinat eu inima prin veac: 
Părerilor de rău să le ghicesc un leac, 
Speranţelor, o pârghie în hău. 


122 




DESMĂRGINIRE 





DESMĂR GINIRE 


Şi de pe vârf de munte mă voiu sui pe-un nor 
" grea, cutremurată va fi, 0 zi de-adio, 

Când inima-mi, de tine, fâşii voiu deslipi-o 
Amară frumuseţe, pământ rătăcitor. 


Vom sfărâmă sub pleoape tot spaţiul din jur 
Şi-mi vom culcă suspinul pe norul meu: şalupă 
Ritmată de arhangheli, la proră şi la pupă 
Cu aripile vâsle prin valul de azur. 

Oceane de văzduhuri s’or lumina rotund 
Prin stele-arhipelaguri şalupa mea să treacă, 

Iar tu, frumoasă lume, să-mi pari o piatră seacă 
Scăpând rostogolită spre-adâncuri fără fund. 


Mă va ’nvăli, spumoasă, pe creştete de hău 
O pretutindenească vibrare de lumină 
Şi m’oiu topi în boare de muzică divină, 
Despovărat de zgura părerilor de rău. 

